
Regulamentele și orientările generale ale Inspecției Loteriilor și Jocurilor de Noroc privind jocurile de noroc și pariurile online comerciale
adoptate la xx 2018.
Inspecția Loteriilor și Jocurilor de Noroc
 prevede următoarele în conformitate cu capitolul 15 articolul 3, articolul 5, articolul 8 alineatul (4) și articolul 10 alineatul (1) din Legea privind jocurile de noroc (2018:000) și adoptă următoarele orientări generale.
Domeniul de aplicare
Articolul 1 Prezentele regulamente și orientări generale se aplică persoanelor care dețin o licență pentru furnizarea de jocuri de noroc în conformitate cu capitolele 7 și 8 din Legea privind jocurile de noroc (2018:000). 
Termenii utilizați în regulament 
Articolul 2 Termenii și expresiile utilizate în prezentele regulamente au aceeași semnificație ca cea din Legea privind jocurile de noroc (2018:000) și din Regulamentul privind jocurile de noroc (2018:000).
Jocurile de cazino
Articolul 3. Pentru următoarele jocuri de cazino pot fi acordate licențe în conformitate cu capitolul 7 articolul 1 din Legea privind jocurile de noroc (2018:000):
1. ruleta; 
2. baccarat; 
3. punto banco; 
4. blackjack; și
5. poker.
Contul de joc
Articolul 4 Un jucător poate avea doar un cont de joc.
Primul paragraf nu se aplică titularilor de licență care furnizează jocuri de noroc pe adrese web diferite. În acest caz, un jucător poate avea mai multe conturi de joc înregistrate la un titular de licență, cu condiția ca titularul de licență:
1. să poată identifica și defini conturile separate de joc ale jucătorului;
2. să se asigure că jucătorul este exclus din toate jocurile titularului de licență în cazul în care acesta alege să se autoexcludă în conformitate cu capitolul 14 alineatul 11 din Legea privind jocurile de noroc, dacă jucătorul nu alege în mod activ să se excludă doar de la unul sau mai multe jocuri specifice; și
3. să poată observa comportamentul și tranzacțiile jucătorului din toate conturile separate ale acestuia. 
Conturi de joc temporare
Articolul 5 Un jucător nu trebuie să poată depune mai mult de 1/4 din cuantumul de bază într-un cont de joc temporar. 
Articolul 6 Un jucător care are un cont de joc temporar trebuie să fie notificat ca, în termen de 15 zile de la înregistrare, să furnizeze documentația care confirmă informațiile furnizate la înregistrare.
Un cont de joc temporar poate fi utilizat pentru joc maximum 30 de zile.
Informații pentru jucători
Articolul 7 În conformitate cu capitolul 14 articolul 4 din Legea privind jocurile de noroc (2018:000), următoarele informații trebuie să fie ușor accesibile jucătorilor atunci când titularii de licență oferă jocuri de noroc:
1. numele, numărul organizației, numărul de telefon și adresa de e-mail ale titularului de licență;
2. perioada de valabilitate a licenței;
3. riscurile care pot fi asociate cu jocurile pentru bani; 
4. datele de contact pentru asistență: 
5. temeiul pe baza căruia jucătorii pot primi ajutor în cazul problemelor legate de joc;
6. faptul că Autoritatea suedeză de reglementare în domeniul jocurilor de noroc este autoritatea de licențiere și supraveghere;
7. pariurile sau echivalentul pentru jocul vizat;
8. eventual alte costuri de participare la jocul vizat; și
9. procentajul de plată a câștigurilor pentru jocul vizat.
Articolul 8 Informațiile furnizate la articolul 7 alineatul (1) și 4 trebuie să fie clar vizibile pe pagina de pornire a titularului de licență, alături de logoul Autorității de reglementare în domeniul jocurilor de noroc cu un link la pagina web a autorității.
Articolul 9 În cazul modificării condițiilor de utilizare aplicabile, și dacă modificările nu sunt nesemnificative, jucătorul trebuie să fie informat despre aceste modificări înainte ca acestea să devină aplicabile. 
În cazul modificării regulilor de joc aplicabile, și dacă modificările nu sunt nesemnificative, jucătorul trebuie să fie informat despre aceste modificări în momentul începerii jocului. 
Orientări generale: 
O modificare care nu este nesemnificativă poate fi, de exemplu, o modificare precum o greșeală de redactare.
Informațiile pentru jucători privind modificările condițiilor de utilizare pot fi furnizate, de exemplu, printr-o notificare scrisă sau prin aprobarea de către jucător a noilor condiții de utilizare în momentul conectării.
Articolul 10 Informațiile privind titularul de licență trebuie furnizate în mod clar și precis. 
Informațiile privind eventualii operatori economici în conformitate cu capitolul 11 articolul 6 din Legea privind jocurile de noroc (2018:000) pot fi furnizate numai dacă este necesar pentru ca jucătorul să își poată exercita drepturile.
Informații specific privind jocul de poker
Articolul 11 Un joc de poker în desfășurare trebuie să fie vizibil pentru toți jucătorii conectați. 
Primul paragraf nu se aplică dacă participarea la jocuri de poker necesită o înregistrare specială. În acest caz, jocul de poker în desfășurare este vizibil doar pentru jucătorii special înregistrați.
Articolul 12 În conformitate cu capitolul 14 articolul 13 din Legea privind jocurile de noroc (2018:000), titularul de licență trebuie să dispună de personal cel puțin pe durata în care jucătorii pot participa la jocul de poker. 
Informații pentru agențiile de joc
Articolul 13 Agențiile de joc trebuie să aibă cunoștințe în ceea ce privește părțile relevante ale legii privind jocurile de noroc, ale regulamentelor, ale reglementărilor și ale condițiilor titularului de licență, precum și rutina și instrucțiunile interne ale titularului de licență legate de activitățile agenției de jocuri și care sunt relevante pentru aceasta.
Orientări generale: 
Părțile relevante ale Legii privind jocurile, ale reglementărilor și ale condițiilor pot include, de exemplu, faptul că un jucător trebuie să aibă 18 ani pentru a juca, faptul că este interzisă acordarea de credite pentru jocurile de noroc, locul de unde un jucător poate obține informații și asistență privind autoevaluarea, autoexcluderea și alte chestiuni legate de jocurile sale de noroc.

Intrarea în vigoare și dispozițiile tranzitorii
1. Prezentul regulament intră în vigoare la 1 ianuarie 2019.
2. Regulamentul poate fi aplicat, înainte de intrarea în vigoare, cererilor de licență care au fost depuse la Inspecția Loteriilor și Jocurilor de Noroc după 1 august 2018 și care vizează perioada ulterioară datei de 1 ianuarie 2019.
În numele Inspecției Loteriilor și Jocurilor de Noroc
CAMILLA ROSENBERG
Johan Röhr
� A se vedea Directiva (UE) 2015/1535 a Parlamentului European și a Consiliului din 9 septembrie 2015 referitoare la procedura de furnizare de informații în domeniul reglementărilor tehnice și al normelor privind serviciile societății informaționale.





